Parys hou volgende jaar weer blommefees, sê premier | Netwerk24
Parys hou volgende jaar weer blommefees, sê premier
Deur Alet Van Der Walt 17 November 2016 00:15
Van die deelnemers aan die blommefees in Parys. Foto: Alet van der Walt
Die eerste Vrystaatse blommefees in Parys was so suksesvol dat dié geleentheid beslis weer volgende jaar aangebied sal word, sê die premier van die Vrystaat, Ace Magashule.
Magashule het in 'n mediaverklaring gesê met ongeveer 130 000 blomme, vyf sierwaens en honderde dansers is 'n hoë standaard gestel vir volgende jaar se fees.
Magashule sê bykans 50 000 mense het die fees op 12 November bygewoon.
Die fees is in samewerking met die Portugese eiland Madeira aangebied en is geskoei op 'n blommefees wat jaarliks op dié eiland aangebied word. Miguel Albuquerque, president van Madeira, was baie beïndruk deur die groot skare, sê Magashule.
Albuquerque sê Madeira sal beslis volgende jaar weer 'n vennoot van die Vrystaatse regering wees as die geleentheid aangebied word.
Magashule sê van kinders tot ouer mense het beïndruk deur die dansbewegings wat hulle tydens die optog uitgevoer het.
'n Konferensie om handelsgeleenthede in die uitvoermark vir blomme te ondersoek, is ook gehou.
Inwoners en besoekers was meestal beïndruk met die sierwaens en dansers, maar het op Facebook-blaaie gesê hulle is net teleurgesteld omdat nie meer gedoen is om plaaslike mense by die skouspel te betrek nie.